ROZHODNUTIE KOMISIE
z 21. októbra 2005,
ktorým sa mení a dopĺňa rozhodnutie 2005/734/ES, ktorým sa ustanovujú opatrenia biologickej bezpečnosti na zníženie rizika prenosu vysoko patogénnej vtáčej chrípky spôsobovanej vírusom chrípky A podtypu H5N1 z voľne žijúcich vtákov na hydinu a iné vtáky chované v zajatí a ktorým sa zavádza systém včasného zisťovania v obzvlášť rizikových oblastiach
[oznámené pod číslom K(2005) 4199]
(Text s významom pre EHP)
(2005/745/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 odsek 4,
keďže:
(1)
Vtáčia chrípka je infekčné vírusové ochorenie hydiny a vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny.
(2)
Vysoko patogénna vtáčia chrípka spôsobená vírusom chrípky A podtypu H5N1 sa naposledy potvrdila v tretích krajinách susediacich so Spoločenstvom. Z nepriamych dôkazov a údajov molekulárnej epidemiológie vyplýva, že vírus vtáčej chrípky sa rozšíril prostredníctvom sťahovavého vtáctva.
(3)
Na účely monitorovania situácie v členských štátoch prijala Komisia rozhodnutie 2005/723/ES zo 17. októbra 2005, ktorým sa schvaľujú programy na vykonávanie prieskumov vtáčej chrípky u hydiny a voľne žijúcich vtákov v členských štátoch v roku 2005 a ktorým sa stanovujú pravidlá predkladania správ a pravidlá na získanie finančných príspevkov zo Spoločenstva na výdavky spojené s vykonávaním týchto programov (2).
(4)
S cieľom znížiť riziko zanesenia vysoko patogénnej vtáčej chrípky spôsobenej vírusom chrípky A podtypu H5N1 prostredníctvom voľne žijúcich vtákov do prevádzok na chov hydiny a do iných zariadení, kde sa držia vtáky v zajatí, sa prijalo rozhodnutie Komisie 2005/734/ES z 19. októbra 2005, ktorým sa ustanovujú opatrenia biologickej bezpečnosti na zníženie rizika prenosu vysoko patogénnej vtáčej chrípky spôsobovanej vírusom chrípky A podtypu H5N1 z voľne žijúcich vtákov na hydinu a iné vtáky chované v zajatí a ktorým sa zavádza systém včasného zisťovania v obzvlášť rizikových oblastiach (3).
(5)
Podľa tohto rozhodnutia majú členské štáty identifikovať jednotlivé podniky chovajúce hydinu alebo iné vtáky v zajatí, ktoré by sa na základe epidemiologických a ornitologických údajov mohli považovať za zvlášť ohrozené vírusom vtáčej chrípky A podtypu H5N1 šíreným voľne žijúcimi vtákmi.
(6)
Vzhľadom na blížiacu sa novú migračnú sezónu voľne žijúcich vtákov v Spoločenstve a na správy o nových prípadoch prepuknutia vtáčej chrípky v tretích krajinách susediacich so Spoločenstvom by sa mali posilniť a prípadne doplniť opatrenia Spoločenstva, ktoré sa už zaviedli podľa rozhodnutia 2005/734/ES, aby sa znížilo riziko šírenia vtáčej chrípky.
(7)
Rozhodnutie 2005/734/ES by sa preto malo zodpovedajúcim spôsobom zmeniť a doplniť.
(8)
Členské štáty musia do 5. novembra 2005 informovať Komisiu o opatreniach, ktoré prijali na zabezpečenie riadnej implementácie tohto rozhodnutia.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/734/ES sa mení a dopĺňa takto:
1.
Dopĺňa sa tento článok 2a:
„Článok 2a
Dodatočné opatrenia na zníženie rizika
1. Členské štáty zabezpečia, aby sa v oblastiach na ich území, ktoré označili za zvlášť ohrozené zanesením vtáčej chrípky v súlade s článkom 1 odsekom 1, dodržiavali tieto podmienky:
a)
chov hydiny vo voľnom výbehu sa bez zbytočného odkladu zakazuje; príslušný orgán však môže povoliť chov hydiny vo voľnom výbehu pod podmienkou, že hydina sa kŕmi a napája v uzavretom priestore alebo pod prístreškom, ktorý dostatočne bráni prilietavaniu voľne žijúcich vtákov a zamedzuje kontakt voľne žijúcich vtákov s krmivom a vodou určenou pre hydinu;
b)
vonku umiestnené zásobníky s vodou požadované v záujme zabezpečenia optimálnych životných podmienok pre určité druhy hydiny sú dostatočne chránené pred voľne žijúcim vodným vtáctvom;
c)
hydina sa nenapája vodou zo zásobníkov povrchových vôd prístupných voľne žijúcemu vtáctvu, ibaže by sa táto voda upravovala s cieľom inaktivácie prípadného vírusu;
d)
používanie vtákov radu Anseriformes a Charadriiformes ako návnad počas lovu vtákov sa zakazuje; tieto vtáky sa však pod prísnym dohľadom príslušného orgánu môžu použiť ako návnada na prilákanie voľne žijúcich vtákov na účely odoberania vzoriek v rámci programu kontroly zavedeného rozhodnutím 2005/732/ES.
2. Členské štáty zabezpečia, aby sa zakázalo zhromažďovanie hydiny a iných vtákov na trhoch, prehliadkach, výstavách a kultúrnych podujatiach, príslušný orgán však môže povoliť zhromažďovanie hydiny a iných vtákov v zajatí na takýchto podujatiach, pokiaľ je výsledok hodnotenia rizík priaznivý.“
2.
V článku 4 sa dátum „31. január 2006“ nahrádza dátumom „1. december 2005.“
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia uvedené opatrenia. Okamžite o tom upovedomia Komisiu.
Článok 3
Toto rozhodnutie je určené členským štátom.
V Bruseli 21. októbra 2005